b'\n_START_ARTICLE_\nNajbolj\xc5\xa1a tekma vseh \xc4\x8dasov\n_START_SECTION_\nVsebina\n_START_PARAGRAPH_\nOsrednji lik filma je mladi Francis Ouimet. Francis cele dneve prebija v bli\xc5\xbenjem golf klubu, v katerem ob\xc4\x8dasno slu\xc5\xbei denar kot nosa\xc4\x8d palic. Tako se pribli\xc5\xbea \xc5\xa1portu golfa in se vanj tudi zaljubi, saj si pri\xc4\x8dne na steno svoje sobe lepiti posterje s podobo svojega vzornika - \xc5\xa1ampiona Harryja Vardona. Ko na Francisovem doma\xc4\x8dem igri\xc5\xa1\xc4\x8du (njegova dru\xc5\xbeina stanuje komaj dve ulici stran) priredijo Dr\xc5\xbeavno prvenstvo amaterjev, se v klubu odlo\xc4\x8dijo dati prilo\xc5\xbenost temu mlademu talentu. V preizkusni seriji mu uspe 18 lukenj dokon\xc4\x8dati v 81 udarcih, kar zadovoljne odgovorne pri klubu, da ga res prijavijo._NEWLINE_Ko Francis novico pove svoji dru\xc5\xbeini, naleti na sila negativen odziv o\xc4\x8deta, ki je prepri\xc4\x8dan, da ljudje ni\xc5\xbejega razreda ne sodijo v tak prefinjen \xc5\xa1port, kot je golf. Z o\xc4\x8detom se spreta in tako sprejmeta stavo, da bo Francis, \xc4\x8de se mu ne uspe prebiti skozi sito kvalifikacij, prenehal sanjariti o golfu in si bo na\xc5\xa1el po\xc5\xa1teno slu\xc5\xbebo. Francisu igra v kvalifikacijah povsem spodobno ste\xc4\x8de in za zadnjo luknjo si pribori 5 udarcev manevrskega prostora za uvrstitev na glavni turnir. Situacija se prevesi v zaklju\xc4\x8dni udarec, Francis pa ne zdr\xc5\xbei pritiska in zgre\xc5\xa1i. S tem se tudi ne prebije skozi sito kvalifikacij in je tako zaradi sprejete stave prisiljen upo\xc5\xa1tevati o\xc4\x8detovo voljo._NEWLINE_Golf si popolnoma izbije iz glave in si najde slu\xc5\xbebo v neki restavraciji. \xc4\x8cez nekaj \xc4\x8dasa ga v restavraciji obi\xc5\xa1\xc4\x8deta dva predstavnika golf kluba, ki mu kot morebitnemu doma\xc4\x8demu igralcu ponudita wildcard vstopnico za prihajajo\xc4\x8de Odprto prvenstvo ZDA. Po dalj\xc5\xa1em premisleku ponudbo sprejme, a vnovi\xc4\x8d naleti na o\xc4\x8detovo neodobravanje. Na za\xc4\x8detku prvenstva velja za velikega avtsajderja in ima te\xc5\xbeave \xc5\xbee pri iskanju nosa\xc4\x8da palic, saj nih\xc4\x8de no\xc4\x8de delati zastonj. Za nosa\xc4\x8da si naposled najde prijatelja Jacka Loweryja._NEWLINE_Prvi dan prvenstva pa Jacka ni na spregled, namesto njega se Francisu ponudi njegov mlaj\xc5\xa1i bratec Eddie Lowery in svoje palice po za\xc4\x8detnem oklevanju le preda v oskrbo malemu Eddieju, ki je skoraj polovico manj\xc5\xa1i od njega. Po uspehu v kvalifikacijah Francisu na glavnem turnirju ne uspe ravno najbolj\xc5\xa1i uvod, a se njegove igre postopoma vzpenjajo, tako da se kmalu uvrsti v prvo deseterico igralcev, ob koncu drugega dne se zavihti celo na prvo mesto, ki si ga razdeli z Angle\xc5\xbeema Tedom Rayem in Harryjem Vardonom. Za dolo\xc4\x8ditev prvaka je tako potrebna podalj\xc5\xa1ana igra, v kateri Ray in Vardon zdru\xc5\xbeita mo\xc4\x8di. Francis ob podpori ob\xc4\x8dinstva ohrani mirne \xc5\xbeivce in ne napravi nobene ve\xc4\x8dje napake. Ted Ray nato grdo zgre\xc5\xa1i enega od udarcev, ki zavije v gozd, kar ga dokon\xc4\x8dno oddalji od mo\xc5\xbenosti za naslov prvaka._NEWLINE_V igri ostaneta \xc5\xa1e Vardon in Francis, ki sta si do 17. luknje povsem izena\xc4\x8dena. Pri 17. luknji pa Francisu uspe \xc5\xbeogico v luknjo spraviti z enim udarcem manj kot Vardonu, tako da si pred zadnjo luknjo zagotovi 1 udarec prednosti. V dramati\xc4\x8dni kon\xc4\x8dnici Vardon izpelje izjemen povratek iz pe\xc5\xa1\xc4\x8dene pasti, Francis pa se znajde pred udarcem, ki bi mu prinesel zmago. Kljub velikemu pritisku zbere \xc5\xa1e zadnje atome mo\xc4\x8di in \xc5\xbeogico zadene v luknjo, kar povzro\xc4\x8di veliko navdu\xc5\xa1enje pri doma\xc4\x8dih navija\xc4\x8dih. V evforiji ob\xc4\x8dinstvo prvaka in njegovega malega nosa\xc4\x8da dvigne v zrak, Francisu pa v roko se\xc5\xbee tudi o\xc4\x8de.'